உலோகக்காலத்திற்கு முன்பான காலம்- கற்காலம். நம் பூட்டமார்கள் கற்களினாலேயே ஆயுதங்கள் செய்து வாழ்ந்த காலம். அந்தக் கற்காலத்தை சிலா காலம் என்றும் சொல்கிறார்கள். அதையும் கூட ஆதி சிலாகாலம், மத்திய சிலாகாலம், பிந்தய சிலாகாலம் என்று பிரித்துவிட்டார்கள். வருஷக்கணக்கெல்லாம் சரியாகத் தெரியவில்லை. பல்லாயிரம் வருடங்கள் முன்பாக இருக்கலாம் என்று வைத்துக் கொள்வோம். இந்தக் கற்காலத்தில் கிடைத்த ஒரு ஐட்டம் உரைகல். வெண்கண் செங்கல் இருக்கிறது அல்லவா? எங்கள் ஊரில் வெங்கச்ச்சாங்கல் என்போம். அதை பட்டையாக உரைத்து வைத்திருக்கிறார்கள். இந்தக் கல்லின் பயனே ‘அயர்னிங்’தான் என்று படித்த போது தூக்கிவாரிப்போட்டது. அந்தக் காலத்திலேயே கூட ஏதோ ஒரு வகை துணிமணியை நம் ஆட்கள் கண்டுபிடித்துவிட்டார்கள். கவனியுங்கள்- உலோகமே கண்டுபிடிக்கப்படாத காலம் அது. அப்பொழுதே துணி தயாரித்து அந்தத் துணியை இந்த உரைகல்லை வைத்து ‘அயர்ன்’ செய்து அணிந்து பூட்டன் பூட்டியையும், பூட்டி பூட்டனையும் பிக்கப் செய்து பட்டையைக் கிளப்பியிருப்பார்கள் போலிருக்கிறது.